# Lerijs Sangers[labot | labot pirmkodu]

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|

| Lerijs Sangers *Larry Sanger* |
| --- |
|  |
| Lerijs Sangers 2023. gadā |
| Personīgā informācija |
| Dzimis | 1968. gada 16. jūlijā (57 gadi)  Belvjū, Vašingtona, ASV |
| Pilsonība |  ASV |

 |

**Lerijs Sangers** (angļu: *Larry Sanger*, pilnā vārdā **Lorenss Marks Sangers** (angļu: *Lawrence Mark Sanger*); dzimis 1968. gada 16. jūlijā Belvjū, Vašingtonas štatā, ASV) ir viens no Vikipēdijas dibinātājiem un bija galvenais redaktors, kamēr strādāja kompānijā *Bomis*.

## Biogrāfija

Lerijs Sangers dzimis Belvjū pilsētā (Vašingtonas štats), bet audzis Ankoridžā, Aļaskas dienvidos. 1991. gadā Rīda koledžā ieguvis bakalauru filozofijā. 2000. gadā Ohaio Universitātē ieguvis doktora grādu filozofijā par darbu "Epistēmiskā cirkularitāte: Eseja par metaatrunu problēmu".

### Vikipēdija

2000. gadā kompānijas *Bomis* dibinātājs Džimijs Veilss pieņēma Sangeru darbā par jaunizveidotās brīvās enciklopēdijas *Nupedia* galveno redaktoru. Enciklopēdiju sastādīja zinātnieki pēc brīvprātības principa, un enciklopēdijas rakstus vērtēja eksperti. Tādēļ *Nupedia* attīstība norisinājās ļoti lēni.

Pēc iepazīšanās ar viki jēdzienu Sangers piedāvāja Veilsam izmantot to *Nupedia*, lai to attīstītu. Tā tika izveidota interneta vietne Vikipēdija, kas iesākumā bija paredzēta priekš materiālu priekšapstrādes, ko vēlāk izvietotu vietnē *Nupedia*. 2001. gada 15. janvārī Sangers kļuva par Vikipēdijas vēsturē vienīgo algoto redaktoru. Viņš nostrādāja šajā amatā līdz savai atstādināšanai no amata 2002. gada 1. martā. Oficiālais atstādināšanas iemesls bija štatu samazināšana. Strādājot par Vikipēdijas galveno redaktoru, Sangers izdomāja arī projekta nosaukumu "Vikipēdija", kā arī formulēja vietnes un tās lietotāju politiku, principus un lietošanas noteikumus.

Pēc Sangera atstādināšanas no amata Veilss neatzina Sangeru kā Vikipēdijas dibinātāju. Viņš atzina viņa nopelnu nozīmīgumu, bet apgalvoja, ka Sangers visu darīja viņa stingrā uzraudzībā un ir bija tikai algots darbinieks. Tomēr lielākā daļa Vikipēdijas entuziastu atzīst Leriju Sangeru par Vikipēdijas līdzdibinātāju kopā ar Veilsu.

### Atstādināšana

Savā atvadu vēstulē Lerijs Sangers uzrakstīja, ka nevar vairs nodarboties ar Vikipēdiju pat pēc brīvas gribas tāpēc, ka viņam priekš tā nav pietiekami daudz brīvā laika. Vēlāk savā paziņojumā viņš skaidroja, ka "projektā bija indīgi sociāla un politiska atmosfēra", ar kuru viņš nevarēja samierināties. Viņš arī paziņoja, ka kaut arī "augstu vērtē Vikipēdijas īpašības", un ka labi zina un atbalsta "Vikipēdijas uzdevumu un ciešamo politiku", tomēr projektam ir nopietnas problēmas. Sangers rakstīja, ka pastāv uzticības krīze projektam no sabiedrības puses, un ka projekts ir apvienojis "grūtos ļaudis, troļļus un to iedvesmotājus ļaundabīgā audzējā". Šīs problēmas, pēc Sangera domām, ir projekta "anti-elitārisma" dēļ, kas izpaužas kā nepatika pret visu elitāro un ekspertu viedokļu necienīšana. Šis Sangera raksts izsauca rezonansi blogeru vidū un arī plašsaziņas līdzekļos.

Pēc Sangera atstādināšanas projekts "Vikipēdija" turpināja strauji attīstīties un ir iekļauts starp simts populārākajām vispasaules tīmekļa vietnēm. *Nupedia* bez Sangera līdzdalības beidza savu darbību 2002. gadā.

### Pēc Vikipēdijas

Pēc atstādināšanas no amata Sangers atgriezās zinātnes pasaulē, un docēja filozofijas kursus Ohaio Universitātē. Sangers aizraujas ar 17. gadsimta filozofijas akcenta epistemoloģiju un ētiku. Brīvajā laikā viņš Ohaio štata Deitonā un Kolumbusā māca vijoļspēli un spēlē īru tautas mūziku. Viņš vada tīmekļa vietni par Donegolas vijoļspēles tradīcijām.

Sangers bija "Sangera ziņu apskata Y2K" (angļu: *"Sanger’s Review of Y2K News Reports"*) dibinātājs un galvenais redaktors. Izdevums bija pa
redzēts tiem, kas gaidīja datoru izraisītu globālu katastrofu 2000. gadā.

2005. gada decembrī kļuva zināms, ka Sangers piedalās Vikipēdijai alternatīva projekta izveidē — *Digital Universe*.

2006. gada septembrī Sangers paziņoja par Vikipēdijas līdzinieka izveidi — projekta *Citizendium* mērķis ir izvairīties no Vikipēdijas vājajiem punktiem. *Citizendium* galvenā atšķirība ir tas, ka nav iespējama anonīma labošana — lai uzsāktu darbu, katram autoram ir jāpiereģistrējas un jāizpauž savs īstais vārds. Pirmajā preses konferencē 2006. gada 17. oktobrī Sangers paziņoja, ka šis projekts "mēģinās aizstāt Vikipēdiju kā vienu no tīmekļa informācijas pamatieguves vietnēm".

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Lerijs Sangers.
* Oficiālā tīmekļa vietne

* *Encyclopædia Britannica* raksts (angliski)
* Lerija Sangera eseja *"Epistemic Circularity: An Essay on the Problem of Meta-Justification"*
* Lerija Sangera raksts *"Zināšanas par brīvu visiem"* "Technology review" mājaslapā Arhivēts 2007. gada 30. septembrī, *Wayback Machine* vietnē.
* "Britānika vai Nupēdija? Brīvo enciklopēdiju nākotne."
* Portāls "Digital Universe"